**Znanstveno – tehnološka revolucija**

*Sani Pogorilić, iF! (inovativna Farmaceutska !nicijativa)*

Posljednjih godina svjedoci smo znanstvene i tehnološke revolucije koja je dovela do velikih pomaka u primijenjenoj znanosti i tehnologiji, u liječenju do jučer neizlječivih bolesti kao i u razumijevanju tih istih bolesti.

Inovacija predstavlja „DNK“ inovativne farmaceutske industrije. Da bi došlo do ekspresije tog gena potrebno je nekoliko faktora: vrijeme, ljudi i resursi. Potrebna je i suradnja između različitih sektora, ali i beskonačna istraživanja u traženju novih rješenja. Drugim riječima, inovacija zahtjeva sjajne ljude koji istražuju i surađuju sa širokom bazom znanstvene i akademske zajednice, a sve to zahtjeva značajna financijska ulaganja u dugim, rizičnim i neizvjesnim istraživanjima.

Iako su prošle inovacije poboljšale zdravlje pacijenata, i dalje se suočavamo sa značajnim nezadovoljenim medicinskim potrebama. S više od 7000 lijekova u kliničkim fazama razvoja, novi val inovativnih lijekova igrat će ključnu ulogu u odgovoru na izazove s kojima se suočavaju pacijenti, a time i zdravstveni sustavi. Nekoliko je ključnih područja u kojima se revolucija događa ili će se tek dogoditi. Tu se, prije svega, misli na onkologiju, kardiovaskularne i metaboličke bolesti, hematologiju, te neurološke i zarazne bolesti. Očekuje se da će mnogi od ovih obećavajućih lijekova tijekom idućih pet godina postati dostupni pacijentima. Većina tih lijekova su prvi lijekovi u klasi.

I dok inovacije pacijentima donose nadu u izlječenje, te bolji, dulji i kvalitetniji život, pred zdravstvene sustave postavljaju prepreke u vidu financijskih ograničenja. Stoga je inovacija potrebna i u redefiniranju zdravstvenih sustava koji će se morat prilagođavati i to promjenama u upravljanju, ali i u korištenju podataka koji će dovesti do optimalizacije korištenja svih raspoloživih resursa. Drugim riječima, zdravstveni sustavi moraju se pripremiti i reformirati kako bi pružili brz i učinkovit pristup tim inovacijama. Na tom putu nekoliko je koraka. Prije svega potrebno je prepoznati, vrednovati i nagraditi inovaciju, zatim prilagoditi regulatorne putove, ustrojiti nove modele financiranja, organizirati integriranu skrb te prikupljati podatke iz realnog života građana i pacijenata.

Troškovi u zdravstvu uvjetovani su starenjem populacije, rastom udjela kroničnih bolesti, novim tehnologijama i očekivanjima stanovništva. Stalno rastući troškovi opterećuju zdravstvene sustave ograničavajući terapijske mogućnosti za liječnike i njihove bolesnike. Da bi se osiguralo najučinkovitije liječenje za bolesnike bit će potrebno ažurirati smjernice liječenja, omogućiti multidisciplinarni pristup, uspostaviti registre bolesti, sustavno mjeriti kliničke ishode liječenja te prikupljati i analizirati sve dostupne podatke s ciljem praćenja i unapređenja ishoda liječenja.

Praćenje ishoda liječenja omogućava zdravstvenoj administraciji standardizaciju zdravstvene skrbi, osiguravateljima plaćanje zdravlja, a liječnicima kroz praćenje ishoda omogućuje nagrađivanje. Ultimativni cilj svakog bolesnika je zdravstveni ishod – ozdravljenje.